
[bookmark: _GoBack]Ocena zadovoljive izpolnitve korakov, povezanih z drugim obrokom v okviru načrta za Ukrajino.


POVZETEK
V skladu s členom 26 Uredbe (EU) 2024/792 z dne 29. februarja 2024 o vzpostavitvi instrumenta za Ukrajino[footnoteRef:2] je Ukrajina 10. oktobra 2024 predložila zahtevek za plačilo drugega obroka v okviru načrta za Ukrajino. V podporo zahtevku za plačilo je utemeljila zadovoljivo izpolnitev osmih od devetih korakov za drugi obrok, kot je določeno v Prilogi k Izvedbenemu sklepu Sveta 2024/1447 z dne 14. maja 2024 o odobritvi ocene načrta za Ukrajino[footnoteRef:3]. Komisija je 17. oktobra 2024 poslala dopis s pripombami, v katerem je zahtevala utemeljitev za zadovoljivo izpolnitev manjkajočega koraka (korak 4.4) in dodatne dokumente, ki utemeljujejo druge korake. Ukrajina je 31. oktobra 2024 predložila zahtevane dokaze, ki ustrezno utemeljujejo zadovoljivo izpolnitev vseh devetih korakov.  [2:  Uredba (EU) 2024/792 Evropskega parlamenta in Sveta z dne 29. februarja 2024 o vzpostavitvi instrumenta za Ukrajino (UL L, 2024/792, 29.2.2024, ELI: http://data.europa.eu/eli/reg/2024/792/oj).]  [3:  Izvedbeni sklep Sveta (EU) 2024/1447 z dne 14. maja 2024 o odobritvi ocene načrta za Ukrajino (UL L, 2024/1447, 24.5.2024, ELI: http://data.europa.eu/eli/dec_impl/2024/1447/oj).
] 

Zato se na podlagi informacij, ki jih je predložila Ukrajina, šteje, da je vseh devet korakov zadovoljivo izpolnjenih. V okviru poglavja o boju proti korupciji in pranju denarja so bili sprejeti naslednji ukrepi: i) povečanje števila zaposlenih na specializiranem protikorupcijskem tožilstvu; ii) sprememba kazenskega zakonika in zakonika o kazenskem postopku ter iii) sprejetje akcijskega načrta za izvajanje strategije za odvzem premoženjske koristi za obdobje 2023–2025. 
Kot del poglavja o človeškem kapitalu je bila sprejeta strategija za demografski razvoj. 
Kot del poglavja o poslovnem okolju je bil sprejet akcijski načrt za deregulacijo. Kot del poglavja o decentralizaciji je bila sprejeta državna strategija za regionalni razvoj za obdobje 2021–2027. 
Kot del poglavja o energiji je bila sprejeta sekundarna zakonodaja o uredbi REMIT. Kot del poglavja o zelenem prehodu in varstvu okolja so bili sprejeti naslednji ukrepi: i) sprejetje zakonodaje o industrijskem onesnaževanju ter ii) objava dokumenta za razpravo o odstopanjih od pravil o presoji vplivov na okolje in strateški presoji vplivov na okolje. 

1) [bookmark: _Toc170314699]Korak 4.1
	Naziv koraka: Povečanje števila zaposlenih na specializiranem protikorupcijskem tožilstvu

	Povezana reforma/naložba: Reforma 1. Razvoj institucionalnih zmogljivosti okvira za preprečevanje korupcije

	Vir financiranja: nepovratna podpora

	Ozadje 
Zahteva za korak 4.1 v opisu v Prilogi k Izvedbenemu sklepu Sveta se glasi: 

„Specializirano protikorupcijsko tožilstvo ima možnost povečati število zaposlenih z 10 % na 15 % osebja nacionalnega urada za boj proti korupciji.“
 
Korak 4.1 je drugi korak pri izvajanju reforme 1 poglavja 4 (boj proti korupciji in pranju denarja). Pred tem je bil opravljen korak 4.2, ki ga je bilo treba izvesti do drugega četrtletja leta 2024 in s katerim je bil imenovan nov vodja nacionalne agencije za preprečevanje korupcije, sledi pa mu korak 4.3, ki ga je treba izvesti do prvega četrtletja leta 2025 in katerega cilj je povečati število zaposlenih na višjem protikorupcijskem sodišču.
 

	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod ukrajinskega zakona št. 3509-IX z dne 8. decembra 2023 o spremembah ukrajinskega zakonika o kazenskem postopku in drugih zakonodajnih aktov Ukrajine o krepitvi neodvisnosti specializiranega protikorupcijskega tožilstva;
3) izvod ukrajinskega zakona št. 1697-VII z dne 18. maja 2024 o državnem tožilstvu;
4) izvod ukrajinskega zakona št. 3460-IX z dne 21. septembra 2024 o državnem proračunu Ukrajine za leto 2024;
5) izvod odloka kabineta ministrov Ukrajine št. 520-r z dne 7. junija 2024 o prerazporeditvi nekaterih odhodkov državnega proračuna za generalno državno tožilstvo za leto 2024;
6) izvod osnutka ukrajinskega zakona št. 12000 z dne 14. septembra 2024 o državnem proračunu Ukrajine za leto 2025;
7) izvod obrazložitve osnutka ukrajinskega zakona št. 12000 z dne 14. septembra 2024 o državnem proračunu Ukrajine za leto 2025.


	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 4.1.
 
Splošni cilj reforme 1 poglavja 4 je povečati splošno zmogljivost protikorupcijske infrastrukture za boj proti korupciji. Parlament je sprejel ukrajinski zakon št. 3509-IX z dne 8. decembra 2023 o spremembah ukrajinskega zakonika o kazenskem postopku in drugih zakonodajnih aktov Ukrajine o krepitvi neodvisnosti specializiranega protikorupcijskega tožilstva (v nadaljnjem besedilu: zakon); Splošni cilj zakona je izboljšati institucionalno in organizacijsko neodvisnost specializiranega protikorupcijskega tožilstva. Člen 11 poglavja 2 zakona spreminja člen 14 ukrajinskega zakona št. 1697-VII o državnem tožilstvu, s čimer se določa, da število zaposlenih v specializiranem protikorupcijskem tožilstvu znaša 15 % zakonsko določenega največjega števila centralnih in teritorialnih oddelkov nacionalnega urada za boj proti korupciji.

Skupni proračun, dodeljen specializiranemu protikorupcijskemu tožilstvu v skladu z ukrajinskim zakonom o državnem proračunu Ukrajine za leto 2024, je znašal 203,3 milijona UAH, od tega 150,1 milijona UAH za zaposlene. Ta znesek se je leta 2024 dodatno povečal z različnimi spremembami zakona o državnem proračunu. V osnutku ukrajinskega zakona št. 12000 o državnem proračunu Ukrajine za leto 2025 z dne 14. septembra 2024 je bila predlagana dodelitev 336 milijonov UAH za proračun specializiranega protikorupcijskega tožilstva, od tega 256,9 milijona UAH za zaposlene, kar pomeni 71-odstotno povečanje sredstev za leto 2025. Čeprav ukrajinski zakon o državnem proračunu Ukrajine za leto 2025 v času te ocene še ni bil sprejet, se pričakuje, da te dodelitve ne bodo bistveno spremenjene. Na splošno bo imelo specializirano protikorupcijsko tožilstvo na podlagi teh dodeljenih finančnih sredstev na razpolago potrebna sredstva za povečanje števila zaposlenih z 10 % na 15 % zaposlenih nacionalnega urada za boj proti korupciji.


	Ocena Komisije: zadovoljivo izpolnjeno

2) Korak 4.4
	Naziv koraka: Začetek veljavnosti spremenjenega kazenskega zakonika in zakonika o kazenskem postopku

	Povezana reforma/naložba: Reforma 2. Izboljšanje pravnega okvira za učinkovitejši boj proti korupciji

	Vir financiranja: nepovratna podpora

	Ozadje 
Zahteva za korak 4.4 v opisu v Prilogi k Izvedbenemu sklepu Sveta se glasi: 

„Začetek veljavnosti ukrajinskih zakonov o spremembi ukrajinskega kazenskega zakonika in ukrajinskega zakonika o kazenskem postopku. Zakon se osredotoča na naslednja glavna področja:
 – izboljšanje določb, ki urejajo sporazume o priznanju krivde; 
– odprava obdobja preiskave od registracije kazenskega postopka do uradnega obvestila o sumu; 
– dopustitev, da o nekaterih zadevah odloča samo en sodnik višjega protikorupcijskega sodišča.“
 
Korak 4.4 je prvi korak pri izvajanju reforme 2 poglavja 4 (boj proti korupciji in pranju denarja). Izvaja se vzporedno s korakom 4.6 o sprejetju in objavi akcijskega načrta za izvajanje strategije za odvzem premoženjske koristi za obdobje 2023–2025. Sledita mu korak 4.7, ki ga je treba izvesti do prvega četrtletja 2025, o začetku veljavnosti zakona o reformi agencije za odvzem premoženjske koristi in upravljanje, in korak 4.5, ki ga je treba izvesti do drugega četrtletja leta 2026, katerega cilj je sprejetje in objava protikorupcijske strategije in državnega protikorupcijskega programa za obdobje po letu 2025.
 

	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod ukrajinskega zakona št. 4033-IX z dne 29. oktobra 2024 o spremembah ukrajinskega kazenskega zakonika in ukrajinskega zakonika o kazenskem postopku o izboljšanju ureditve sporazumov o priznanju krivde v kazenskih postopkih v zvezi s kaznivimi dejanji korupcije in kaznivimi dejanji, povezanimi s korupcijo;
3) izvod ukrajinskega zakona št. 3509-IX z dne 8. decembra 2023 o spremembah ukrajinskega zakonika o kazenskem postopku in drugih zakonodajnih aktov Ukrajine o krepitvi neodvisnosti specializiranega protikorupcijskega tožilstva;
4) izvod ukrajinskega zakona št. 3655-IX z dne 24. aprila 2024 o spremembah člena 31 ukrajinskega zakonika o kazenskem postopku o izboljšanju postopka v kazenskih postopkih;
5) izvod ukrajinskega kazenskega zakonika št. 2341-III z dne 5. aprila 2001;
6) izvod ukrajinskega zakonika o kazenskem postopku št. 4651-VI z dne 13. aprila 2012.
 

	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 4.4.
 
V zvezi z izboljšanjem določb, ki urejajo sporazume o priznanju krivde

Parlament je 29. oktobra 2024 sprejel ukrajinski zakon št. 4033-IX o spremembah ukrajinskega kazenskega zakonika in ukrajinskega zakonika o kazenskem postopku o izboljšanju ureditve sporazumov o priznanju krivde v kazenskih postopkih v zvezi s kaznivimi dejanji korupcije in kaznivimi dejanji, povezanimi s korupcijo. Zakon je začel veljati 1. novembra 2024. Cilj zakona je povečati učinkovitost kazenskih postopkov pri kaznivih dejanjih korupcije z izboljšanjem določb, ki urejajo sporazume o priznanju krivde. Člen 53 ukrajinskega kazenskega zakonika, kakor je bil spremenjen, določa, da lahko sodišče v primeru sporazuma o priznanju krivde v kazenskem postopku v zvezi s kaznivimi dejanji korupcije naloži dodatno kazen v obliki denarne kazni v mejah, določenih v členu. Poleg tega člen 77 kazenskega zakonika, kakor je bil spremenjen, določa, da se lahko v primeru odpusta prestajanja glavne kazni s pogojno obsodbo naložijo dodatne kazni, vključno z odvzemom premoženja.

Člen 69(2) kazenskega zakonika, kakor je bil spremenjen, določa, da se lahko stranke sporazuma o priznanju krivde v kazenskih postopkih v zvezi s kaznivimi dejanji korupcije dogovorijo o kazni v obliki odvzema prostosti, ki je nižja od najnižje meje, določene v členu, ki predpisuje sankcijo, ob upoštevanju zahtev iz člena 469(2) ukrajinskega zakonika o kazenskem postopku. Poleg tega določa, da se stranke ne morejo dogovoriti o kazni, ki bi bila nižja od najnižje meje, določene v členu 63 kazenskega zakonika. V skladu s členom 469(2) zakonika o kazenskem postopku se lahko sporazum o priznanju krivde sklene v zvezi s kaznivimi dejanji korupcije pod pogojem, da osumljenec ali obtoženec razkrije drugo osebo, ki je storila kaznivo dejanje korupcije, kar je potrjeno z dokazi, in pod pogojem popolnega ali delnega povračila škode (ob upoštevanju narave in stopnje sodelovanja osebe pri kaznivem dejanju).

Člen 470 zakonika o kazenskem postopku, kakor je bil spremenjen, določa postopek odločanja za sklenitev sporazuma o priznanju krivde in opisuje vlogo specializiranega protikorupcijskega tožilstva pri sporazumih o priznanju krivde, povezanih s kazenskimi postopki v zvezi s kaznivimi dejanji korupcije. Člen 474 zakonika o kazenskem postopku, kakor je bil spremenjen, uvaja pravico strank sporazuma o priznanju krivde, da pred sodno obravnavo spremenijo sklenjeni sporazum. Poleg tega lahko stranke, če sodišče zavrne odobritev sporazuma, predlagajo drug sporazum, ki ne vključuje elementov, ki so povzročili prvotno zavrnitev s strani sodišča.

V zvezi z odpravo obdobja preiskave od registracije kazenskega postopka do uradnega obvestila o sumu
 
Parlament je 8. decembra 2023 sprejel tudi ukrajinski zakon št. 3509-IX o spremembah ukrajinskega zakonika o kazenskem postopku in drugih zakonodajnih aktov Ukrajine v zvezi s krepitvijo neodvisnosti specializiranega protikorupcijskega tožilstva. Zakon je začel veljati 1. januarja 2024. Splošni cilj zakona je izboljšati institucionalno in organizacijsko neodvisnost specializiranega protikorupcijskega tožilstva. 

V skladu s prejšnjim pravnim okvirom so se roki za preiskave računali od trenutka vpisa informacij o kazenskem postopku v register. Člen 219 zakonika o kazenskem postopku, kakor je bil spremenjen, razveljavlja obdobje preiskave od registracije kazenskega postopka do uradnega obvestila o sumu in določa, da se obdobje preiskave računa od trenutka uradne obvestitve osebe o sumu do dneva vložitve tožbe pri sodišču. Nove določbe se uporabljajo za vse kazenske postopke, v katerih preiskava ni bila končana pred dnem začetka veljavnosti ukrajinskega zakona št. 3509-IX.

V zvezi z dopustitvijo, da o nekaterih zadevah odloča samo en sodnik višjega protikorupcijskega sodišča
 
Parlament je 24. aprila 2024 sprejel ukrajinski zakon št. 3655-IX o spremembah člena 31 ukrajinskega zakonika o kazenskem postopku o izboljšanju postopka v kazenskih postopkih, zakon pa je začel veljati 16. maja 2024. Cilj zakona je izboljšati učinkovitost protikorupcijskega okvira in povečati učinkovitost kazenskih postopkov z razširitvijo možnosti, da lahko sodnik posameznik odloča na sodišču prve stopnje. Zakon spreminja člen 31 zakonika o kazenskem postopku in določa, da na sodišču prve stopnje kazenski postopek praviloma vodi sodnik posameznik. Zakon odpravlja splošno izjemo v zvezi z višjim protikorupcijskim sodiščem in razširja možnost odločanja sodnika posameznika na zadeve, ki so v pristojnosti višjega protikorupcijskega sodišča. Spremenjena pravila o sestavi sodišča se bodo uporabljala za kazenske postopke, v katerih se obravnave niso začele pred začetkom veljavnosti ukrajinskega zakona št. 3655-IX.


	Ocena Komisije: zadovoljivo izpolnjeno

3) Korak 4.6
	Naziv koraka:  Sprejetje akcijskega načrta za izvajanje strategije za odvzem premoženjske koristi za obdobje 2023–2025

	Povezana reforma/naložba: Reforma 2. Izboljšanje pravnega okvira za učinkovitejši boj proti korupciji

	Vir financiranja: posojila

	Ozadje 
Zahteva za korak 4.6 v opisu v Prilogi k Izvedbenemu sklepu Sveta se glasi: 

„Sprejetje in objava akcijskega načrta za izvajanje strategije za odvzem premoženjske koristi za obdobje 2023–2025 na spletišču kabineta ministrov.“

Korak 4.6 je drugi korak pri izvajanju reforme 2 poglavja 4 (boj proti korupciji in pranju denarja). Izvaja se vzporedno s korakom 4.4 spremenjenega kazenskega zakonika in zakonika o kazenskem postopku. Sledita mu korak 4.7, ki ga je treba izvesti do prvega četrtletja leta 2025, o začetku veljavnosti zakona o reformi agencije za odvzem premoženjske koristi in upravljanje ter korak 4.5, ki ga je treba izvesti do drugega četrtletja leta 2026, katerega cilj je sprejetje in objava protikorupcijske strategije in državnega protikorupcijskega programa za obdobje po letu 2025.


	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod odredbe kabineta ministrov Ukrajine št. 759-r z dne 13. avgusta 2024 o odobritvi akcijskega načrta za izvajanje strategije za odvzem premoženjske koristi za obdobje 2023–2025;
3) izvod akcijskega načrta za izvajanje strategije za odvzem premoženjske koristi za obdobje 2023–2025 kot priloge k odredbi št. 759-r z dne 13. avgusta 2024;
4) povezava do objave na spletišču kabineta ministrov in posnetek zaslona.


	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 4.6.
 
Kabinet ministrov je akcijski načrt sprejel 13. avgusta 2024, sklep in izvod načrta pa sta bila istega dne objavljena na spletišču kabineta ministrov. V načrtu so opisani ukrepi, ki bodo sprejeti za izvajanje strategije za odvzem premoženjske koristi za obdobje 2023–2025, organizirani v skladu s petimi strateškimi cilji strategije. V akcijskem načrtu so za vsak ukrep navedeni časovni okvir za izvajanje, odgovorni subjekt ter pričakovani učinki in rezultati. Pomembni ukrepi, ki so navedeni v načrtu, vključujejo reforme zakonitih mehanizmov zaplembe, reformo vračanja premoženja ter sledenje in identifikacijo premoženja.  

Strateški cilj 1 zajema izboljšave zakonodaje o odvzemu premoženjske koristi, zlasti razširitev in reformo zakonitih mehanizmov zaplembe ter določitev sredstev za sledenje in identifikacijo premoženja.

Strateški cilj 2 zajema krepitev institucionalnih zmogljivosti organov kazenskega pregona in drugih agencij, vključno z: zakonodajnim predlogom za povečanje operativne zmogljivosti in usposabljanja na področju odvzema premoženjske koristi; izboljšanjem dostopa do registrov, ponudnikov poslovnih podatkov, podatkov finančnih posrednikov in analiz odprtih podatkov ter krepitvijo medagencijske elektronske izmenjave podatkov.

Strateški cilj 3 zajema krepitev medagencijskega sodelovanja in izmenjave podatkov, vključno z reformo pravnega okvira za takšno sodelovanje in ukrepe usposabljanja na področju zmogljivosti.

Strateški cilj 4 zajema krepitev mednarodnega sodelovanja, vključno z: analizo najboljših praks; povečanjem mednarodnega usposabljanja in udeležbe tujih strokovnjakov v Ukrajini ter krepitvijo formalnega in neformalnega sodelovanja s tujimi in mednarodnimi subjekti.

Strateški cilj 5 zajema izboljšanje zastopanja in zaščite pravic in interesov Ukrajine na nacionalnih sodiščih in v tujih jurisdikcijah, zlasti z ukrepi za izboljšanje prodaje premoženja in okrepitev mednarodnega odvzema premoženjske koristi. 


	Ocena Komisije: zadovoljivo izpolnjeno

4) Korak 7.6
	Naziv koraka: Sprejetje strategije za demografski razvoj za obdobje do leta 2040

	Povezana reforma/naložba: Reforma 6. Izboljšano delovanje trga dela

	Vir financiranja: posojila

	Ozadje 
Zahteva za korak 7.6 v opisu v Prilogi k Izvedbenemu sklepu Sveta se glasi:  

„Sprejetje odloka kabineta ministrov Ukrajine o odobritvi demografske strategije Ukrajine za obdobje do leta 2040. Strategija se osredotoča na naslednja glavna področja: 
· izboljšanje razmer na področju plodnosti;
· zmanjšanje prezgodnje umrljivosti, zlasti med delovno sposobnimi moškimi; 
· odprava negativnih migracijskih trendov z vračanjem prisilnih migrantov, privabljanjem ukrajinske diaspore v Ukrajino itd.;
· spodbujanje aktivne življenjske dobe; 
· vzpostavitev infrastrukture in varnostnih pogojev za izboljšanje demografskih razmer.“

Korak 7.6 je prvi korak pri izvajanju reforme 6 poglavja 7 (človeški kapital) v zvezi z boljšim delovanjem trga dela. Reforma 6 vključuje dodaten korak 7.7, ki ga je treba izvesti do drugega četrtletja leta 2026 in katerega cilj je sprejetje strategije zaposlovanja prebivalstva.


	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447; 
2) izvod odredbe kabineta ministrov št. 922-r z dne 30. septembra 2024 o odobritvi strategije za demografski razvoj Ukrajine za obdobje do leta 2040; 
3) izvod strategije za demografski razvoj Ukrajine za obdobje do leta 2040 kot priloge k odredbi št. 922-r z dne 30. septembra 2024.


	Analiza  
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 7.6. 
 
Kabinet ministrov Ukrajine je sprejel odredbo št. 922-r z dne 30. septembra 2024 o odobritvi strategije za demografski razvoj Ukrajine za obdobje do leta 2040 (v nadaljnjem besedilu: strategija).  Strategija je priložena odobreni odredbi št. 922-r in jo bodo spremljali akcijski načrti, ki se bodo redno pripravljali za obdobja treh let. Prvi akcijski načrt za izvajanje strategije za demografski razvoj Ukrajine za obdobje do leta 2040 določa ukrepe politike za obdobje 2024–2027. Predlagani ukrepi bodo Ukrajino podprli pri doseganju ciljev strategije.
Ruska vojna agresija proti Ukrajini je še zaostrila številne pomembne demografske izzive, s katerimi se sooča Ukrajina. Poleg velikega števila Ukrajincev in Ukrajink, ki bežijo pred rusko vojaško agresijo, je oborožena agresija povzročila znatno povečanje umrljivosti Ukrajincev in Ukrajink zaradi spopadov in napadov na civiliste. Strategija vsebuje analizo trenutnih demografskih razmer v državi in opredeljuje šest strateških ciljev za ublažitev težav. Izvajanje učinkovitih politik za izboljšanje demografskih razmer je ključnega pomena za gospodarski razvoj regij na prvi črti in celotne države. 

Cilj strategije je izboljšati razmere na področju rodnosti z izboljšanjem reproduktivnega zdravstvenega varstva, spodbujanjem družinam prijaznega okolja, povečanjem ekonomske samozadostnosti družin ter spodbujanjem usklajevanja poklicnega in družinskega življenja. Poleg tega strategija predlaga zagotavljanje celovite državne podpore družinam.   
 
Osredotoča se tudi na zmanjšanje prezgodnje umrljivosti, zlasti med delovno sposobnimi moškimi. Opisuje načine za izboljšanje zgodnjega odkrivanja in preprečevanja bolezni, ki najpogosteje povzročajo prezgodnjo umrljivost ali izgubo zdravja. Njen cilj je povečati dostopnost in kakovost zdravstvene oskrbe ter zmanjšati dejavnike tveganja za poškodbe ali umrljivost v vsakdanjem življenju. Strategija poleg tega spodbuja zdrav življenjski slog, tudi z razvojem športnih objektov in rekreacijskih območij.

Cilj strategije je premagati negativne migracijske trende s spodbujanjem prostovoljnega vračanja Ukrajincev in Ukrajink, ki bežijo pred rusko vojaško agresijo, in krepitvijo uradnih stikov z ukrajinsko diasporo. Poleg tega je namen strategije zmanjšati izseljevanje mladih iz Ukrajine in olajšati priseljevanje, da bi zadovoljili potrebe trga dela. 
 
Spodbuja tudi aktivno staranje in dolgoživost s spodbujanjem udeležbe starejših na trgu dela, zagotavljanjem podpore za njihovo zdravje in dobro počutje ter s podpiranjem dejavnosti, ki so jim namenjene. 
 
Strategija se osredotoča tudi na ustvarjanje infrastrukturnih in varnostnih pogojev za izboljšanje demografskih razmer. Ukrajina bo sprejela ukrepe za oblikovanje varnega okolja in povečanje zaupanja državljanov in državljank v državo. Poleg tega strategija vključuje prizadevanja za zagotovitev stanovanj državljanom in državljankam v skladu z njihovimi potrebami in zmogljivostmi ter za izboljšanje razpoložljivosti in kakovosti infrastrukture.  


	Ocena Komisije: zadovoljivo izpolnjeno

5) Korak 8.1
	Naziv koraka: Sprejetje akcijskega načrta za deregulacijo

	Povezana reforma/naložba: Reforma 1.  Izboljšano regulativno okolje

	Vir financiranja: posojila

	Ozadje 
Zahteva za korak 8.1 v opisu v Prilogi k Izvedbenemu sklepu Sveta se glasi: 
 
„Sprejetje odloka kabineta ministrov Ukrajine o odobritvi akcijskega načrta za deregulacijo. Akcijski načrt se osredotoča na naslednja glavna področja:
– zmanjšanje števila predpisov o dostopu do trga in digitalizacij[a] teh predpisov;
– sprememba kaznovalnega in represivnega modela državnega nadzora (kontrola) v preventivni model (pristop, usmerjen v tveganja) ter
– zmanjšanje števila nadzornih in kontrolnih funkcij.“
 
Korak 8.1 je prvi korak pri izvajanju reforme 1 poglavja 8 (poslovno okolje). Reforma 1 ima dodaten korak 8.2, ki ga je treba izvesti do tretjega četrtletja leta 2025 in katerega cilj je začetek veljavnosti zakonodaje v skladu z akcijskim načrtom za deregulacijo v določenih sektorjih.
 

	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod odredbe kabineta ministrov št. 838-p z dne 3. septembra 2024 o spremembah odredbe kabineta ministrov Ukrajine št. 1413 z dne 4. decembra 2019;
3) izvod sprejetega akcijskega načrta za deregulacijo gospodarske dejavnosti in izboljšanje poslovnega okolja kot priloga k odredbi št. 838-9 z dne 3. septembra 2024;
4) dokument, ki je vseboval razlago vsakega ukrepa iz akcijskega načrta.


	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 8.1. 

Kabinet ministrov je 3. septembra 2024 sprejel akcijski načrt. V njem so opisane naloge, ki jih je treba izvesti, odgovorni subjekti in časovni okviri za izvajanje. 

Akcijski načrt vključuje 99 ukrepov na različnih področjih gospodarske dejavnosti za zmanjšanje števila predpisov o dostopu do trga ter števila nadzornih in kontrolnih funkcij. Namen teh ukrepov je racionalizirati postopke, zmanjšati regulativna bremena ter odpraviti prekrivajoče se, nasprotujoče si in zastarele regulativne instrumente.  Izvajali se bodo med tretjim četrtletjem leta 2024 in četrtim četrtletjem leta 2025. 

Ukrepi vključujejo odpravo številnih državnih nadzornih in kontrolnih funkcij, kadar se ugotovi, da so zastarele, nadomeščene z novejšimi predpisi ali povzročajo nerazumna regulativna bremena za podjetja. Taki primeri so: odprava več dovoljenj, ki niso več zakonsko določena in postopek za njihovo pridobitev ne obstaja več; odprava zahtev za predložitev izpiskov v papirni obliki iz odprtih elektronskih registrov; razveljavitev zahteve, da morajo podjetja pridobiti potrdilo o registraciji za razvoj novih tehnoloških parkov ter razveljavitev več kontrol in dovoljenj za pogajanja in vodenje skupnih podjetij s tujimi podjetji.

V načrtu so določeni tudi ukrepi za digitalizacijo predpisov o dostopu do trga, zlasti z ukrepom 31 o digitalizaciji postopkov za izdajanje dovoljenj. Ukrep 26 nadalje predlaga uvedbo sistema prostovoljnega zavarovanja civilne odgovornosti podjetnikov in prostovoljnih revizij njihovih dejavnosti. Cilj je zmanjšati število nadzornih in kontrolnih ukrepov ter preiti na pristop, ki bo bolj preventiven in usmerjen v tveganje. Ukrep bo tudi okrepil odgovornost državnih uradnikov za kršitve nadzornih zahtev. 
  

	Ocena Komisije: zadovoljivo izpolnjeno

6) Korak 9.5
	Naziv koraka: Sprejetje resolucij za spremembo državne strategije za regionalni razvoj za obdobje 2021–2027

	Povezana reforma/naložba: 
Reforma 3. Razvoj in izvajanje regionalne politike

	Vir financiranja: posojila

	Ozadje 
Zahteva za korak 9.5 v opisu v Prilogi k Izvedbenemu sklepu Sveta se glasi:

„Sprejetje resolucije kabineta ministrov Ukrajine o spremembah državne strategije za regionalni razvoj za obdobje 2021–2027, odobrene z resolucijo kabineta ministrov Ukrajine št. 695 z dne 5. avgusta 2020. 
Resolucija se osredotoča na naslednja glavna področja:
– razvoj upravljanja na več ravneh, približevanje sistema upravljanja regionalnega razvoja postopkom in najboljšim praksam EU;
– spodbujanje partnerstev ter medobčinskega, medregionalnega in čezmejnega sodelovanja;
– razvoj institucionalne zmogljivosti teritorialnih skupnosti in regij v smislu vodenja projektov, digitalizacije, boja proti korupciji in strateškega načrtovanja.“

Korak 9.5 je prvi korak pri izvajanju reforme 3 poglavja 9 (decentralizacija in regionalna politika). Reforma 3, ki se nanaša na razvoj in izvajanje regionalne politike, vključuje dodaten korak 9.6, ki ga je treba izvesti do četrtega četrtletja leta 2024 in katerega cilj je razvoj urbanističnega načrtovanja na lokalni ravni.  


	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod resolucije kabineta ministrov št. 940 z dne 13. avgusta 2024 o spremembah državne strategije za regionalni razvoj za obdobje 2021–2027.


	Analiza 

Utemeljitev in dokazi, ki so jih predložili ukrajinski organi, zajemajo vse sestavne vidike koraka 9.5.

Kabinet ministrov je 13. avgusta 2024 odobril spremembo državne strategije za regionalni razvoj za obdobje 2021–2027. Strategija je bila posodobljena, da bi bolje obravnavala vpliv sedanje vojne agresije Rusije proti Ukrajini, olajšala proces okrevanja in obnove ter se odzvala na priporočila Komisije iz poročila o širitvi iz leta 2023. Strategija ima tri strateške cilje: i) oblikovanje enotne države v smislu socialne, humanitarne, gospodarske, ekološke, varnostne in prostorske razsežnosti; ii) povečanje konkurenčnosti regij ter iii) razvoj učinkovitega upravljanja na več ravneh.

Strategija podpira razvoj upravljanja na več ravneh z dvema operativnima ciljema in ciljem približevanja sistemov upravljanja regionalnega razvoja postopkom in najboljšim praksam EU. Ukrepi vključujejo zakonodajne izboljšave, jasnejšo razmejitev pristojnosti, sistem za povečanje skladnosti z načeli, določenimi v Evropski listini lokalne samouprave, in mehanizem za zagotavljanje boljšega usklajevanja med različnimi ravnmi upravljanja in javno upravo.   

Poleg tega je v strategiji kot ključna prednostna naloga opredeljen razvoj partnerstev ter medobčinskega, medregionalnega in čezmejnega sodelovanja. To podpirata dva operativna cilja, namenjena razvoju različnih oblik sodelovanja, vključno z mednarodnimi partnerstvi na regionalni in lokalni ravni, ter poglobitvi čezmejnega sodelovanja med lokalnimi organi. K tema ciljema naj bi prispeval tudi državni program za razvoj čezmejnega sodelovanja za obdobje 2021–2027, vključno z določitvijo pogojev za podpis sporazumov o čezmejnem sodelovanju med lokalnimi izvršilnimi organi in organi lokalne samouprave ter ustreznimi upravnimi teritorialnimi enotami sosednjih držav.  
  
Kot ključna prednostna naloga je prav tako opredeljen razvoj institucionalnih zmogljivosti. To vključuje povečanje digitalizacije ter izboljšanje ravni poklicnih spretnosti in kompetenc javnih uslužbencev in uradnikov lokalne uprave. Ključne kompetence, opredeljene v strategiji, vključujejo strateško načrtovanje, zagotavljanje občinskih storitev, pripravo proračuna, privabljanje naložb ter ustvarjanje pogojev za povečanje odgovornosti in preglednosti državnih in lokalnih samoupravnih organov na vseh ravneh. 

Boj proti korupciji se izvaja z zmanjšanjem priložnosti za koruptivno ravnanje, tudi z ukrepi, kot so večja digitalizacija, odgovornost in preglednost v javnih zadevah. K izboljšanju institucionalne zmogljivosti naj bi prispevali tudi izboljšani statistični podatki za občine, usklajen sistem načrtovanja prostorskega razvoja in enoten geoinformacijski sistem za spremljanje. Pomemben element je izvajanje enotnega digitalnega sistema za pregledno in odgovorno upravljanje vseh projektov za okrevanje in razvoj (DREAM). To vključuje na podatkih temelječ pristop k prednostnemu razvrščanju programov in projektov. 

Strategija opisuje izvedbene mehanizme in ureditve za spremljanje napredka pod vodstvom ukrajinskega ministrstva za skupnosti, ozemlja in razvoj infrastrukture, pri čemer se osredotoča na sledenje in analizo odstopanj kazalnikov od ciljev, da se po potrebi prilagodi izvajanje. Izvedena bodo notranja in zunanja vrednotenja strategije in njenega izvajanja, da se oceni njena uspešnost in se jo ustrezno prilagodi.     


	Ocena Komisije: zadovoljivo izpolnjeno

7) Korak 10.8
	[bookmark: _Hlk177029302]Naziv koraka: Začetek veljavnosti sekundarne zakonodaje o uredbi o celovitosti in preglednosti veleprodajnega energetskega trga (REMIT)

	Povezana reforma/naložba: Reforma 3. Reforma trga električne energije

	Vir financiranja: posojila 

	Ozadje: 
Zahteva za korak 10.8 v opisu v Prilogi k Izvedbenemu sklepu Sveta se glasi: 

„Začetek veljavnosti sekundarne zakonodaje o uredbi REMIT. NEURC odobri naslednje postopke in zahteve:
· postopek za pridobitev, začasni odvzem in prenehanje statusa upravljavca prenosa podatkov;
· postopek za delovanje platform za notranje informacije;
· zahteve za zagotavljanje celovitosti in preglednosti veleprodajnega energetskega trga; 
· postopek za predložitev informacij o gospodarskih in trgovinskih transakcijah z veleprodajnimi energetskimi proizvodi. 
Priprava mandata za razvoj informacijskega sistema, ki opredeljuje naslednje funkcije NEURC: sistem bo povezan s sistemi operaterjev trga z električno energijo, platformami za notranje informacije in upravljavci prenosa podatkov ter bo zaznal informacije, ki kažejo na prisotnost zlorabe.“

Korak 10.8 je eden od štirih korakov za izvajanje reforme 3. Reforma trga električne energije naj bi bila končana do 2. četrtletja leta 2026. 



	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447; 
2) izvod resolucije nacionalne regulativne komisije za energijo in gospodarske javne službe (v nadaljnjem besedilu: NEURC) št. 2613 z dne 27. decembra 2023 o odobritvi postopka za pridobitev, začasni odvzem in prenehanje statusa upravljavca prenosa podatkov;
3) izvod resolucije NEURC št. 137 z dne 16. januarja 2024 o odobritvi postopka za delovanje platform za notranje informacije;
4) izvod resolucije NEURC št. 614 z dne 27. marca 2024 o odobritvi zahtev za zagotavljanje celovitosti in preglednosti veleprodajnega energetskega trga;
5) izvod resolucije NEURC št. 618 z dne 7. marca 2024 o odobritvi postopka za predložitev informacij o gospodarskih in trgovinskih transakcijah z veleprodajnimi energetskimi proizvodi;
6) izvod mandata za razvoj informacijskega sistema REMIT, ki sta ga ustrezno podpisala predstavnik izvajalca, ki je pripravil predlog, in predstavnik NEURC; 
7) izvod notranjega protokola NEURC št. 119-n z dne 26. septembra 2024 o odobritvi mandata za razvoj informacijskega sistema REMIT. 





	Analiza  
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 10.8.

Nacionalna regulativna komisija za energijo in gospodarske javne službe (NEURC) je sprejela vso ustrezno sekundarno zakonodajo o uredbi o celovitosti in preglednosti veleprodajnega energetskega trga (REMIT). Parlament je 10. maja 2023 sprejel primarni zakon REMIT (o spremembah nekaterih ukrajinskih zakonov o preprečevanju zlorab na veleprodajnih energetskih trgih). 

Resolucija št. 2613 je bila sprejeta 27. decembra 2023 in je začela veljati 1. januarja 2024, potem ko je bila 29. decembra 2023 objavljena na spletišču NEURC. Določa postopke za pridobitev, začasni odvzem in preklic statusa upravljavca prenosa podatkov. Vložniki morajo za pridobitev statusa upravljavca prenosa podatkov upoštevati resolucijo in tehnične specifikacije, ki jih zagotovi regulator med postopkom prijave. Če vložnik izpolnjuje zahteve in je uspešno zaključil fazo testiranja v zvezi z uporabo programske opreme, mu lahko NEURC podeli status upravljavca prenosa podatkov. Če upravljavec prenosa podatkov prekrši nekatere postopke, določene s to resolucijo, in ne izpolnjuje svojih obveznosti glede predložitve informacij regulatorju, mu lahko regulator začasno odvzame status upravljavca prenosa podatkov. V resoluciji je naveden tudi seznam različnih okoliščin, v katerih se lahko status upravljavca prenosa podatkov trajno prekliče. 

Resolucija št. 137 je bila sprejeta 16. januarja 2024 in je začela veljati 23. julija 2024, potem ko je bila 22. januarja 2024 objavljena na spletišču NEURC. Določa postopke v zvezi z delovanjem platform za notranje informacije (v nadaljnjem besedilu: platforme). Zlasti določa: i) postopke za vključitev notranjih informacij v register upravljavcev platform, ki zbira in evidentira informacije o upravljavcih platform; ii) zahteve glede delovanja platform in obveznosti upravljavcev platform; iii) zahteve glede razkritja notranjih informacij s strani upravljavcev platform; iv) določbe o začasni prekinitvi funkcij upravljavca platforme in izključitvi upravljavca platforme iz registra. 

[bookmark: n21]Resolucija št. 614 je bila sprejeta 27. marca 2024 in je začela veljati 29. marca 2024, razen poglavja 4, ki je začelo veljati 2. julija 2024, potem ko je bila 28. marca 2024 objavljena na spletišču NEURC. Določa sklop zahtev za zagotavljanje celovitosti in preglednosti veleprodajnega energetskega trga ter za izboljšanje konkurence. Zahteve zlasti določajo: i) seznam možnih manipulativnih ravnanj na veleprodajnem energetskem trgu; ii) omejitve glede ravnanja z notranjimi informacijami; iii) zahteve glede razkritja notranjih informacij; iv) zahteve, ki veljajo za strokovnjake, ki se ukvarjajo z operacijami v zvezi z veleprodajnimi energetskimi proizvodi; v) signale, ki kažejo na morebitno sumljivo ravnanje na veleprodajnem energetskem trgu; vii) načela sodelovanja med regulatorjem in Odborom regulatorjev Energetske skupnosti.

Resolucija št. 618 je bila sprejeta 27. marca 2024 in je začela veljati 2. julija 2024, potem ko je bila 29. marca 2024 objavljena na spletišču NEURC. Uporablja se za udeležence na veleprodajnem energetskem trgu, upravljavce prenosa podatkov in strokovnjake, ki organizirajo operacije z veleprodajnimi energetskimi proizvodi. Določa postopke za predložitev informacij NEURC v zvezi z: i) gospodarskimi in trgovinskimi operacijami, povezanimi z veleprodajnimi energetskimi proizvodi; ii) osnovnimi podatki o trgih električne energije; iii) osnovnimi podatki o trgu zemeljskega plina. 

Kot je navedeno v notranjem protokolu NEURC št. 119-n, je NEURC dokončal pripravo mandata za razvoj informacijskega sistema, v katerem so opredeljene funkcije samega regulatorja. Mandat, ki sta ga podpisala vodja NEURC in izvajalec, ki je zagotovil tehnično podporo pri pripravi dokumenta, določa funkcije povezovanja sistema s sistemi operaterjev trga in odkrivanja informacij, ki kažejo na prisotnost zlorabe. Nadalje opredeljuje tudi funkcije, dodeljene platformam za notranje informacije in upravljavcem prenosa podatkov.



	Ocena Komisije: zadovoljivo izpolnjeno 

8) Korak 15.1
	Naziv koraka: Začetek veljavnosti zakonodaje o preprečevanju, zmanjševanju in nadzoru industrijskega onesnaževanja z delno uporabo določb

	Povezana reforma/naložba: Reforma 1. Preprečevanje, zmanjševanje in nadzor industrijskega onesnaževanja

	Vir financiranja:  nepovratna podpora

	Ozadje 
Zahteva za korak 15.1 v opisu v Prilogi k Izvedbenemu sklepu Sveta se glasi: 

„Začetek veljavnosti ukrajinskega zakona o zagotavljanju ustavnih pravic državljanov do varnega okolja za življenje in zdravje z delno uporabo določb. Podzakonski akti se sprejmejo v 12 mesecih, nekatere določbe o uporabi ugotovitev glede najboljših razpoložljivih tehnologij in metod upravljanja pa v štirih letih po prenehanju vojnega stanja, razen za obrate, ki prvič začnejo delovati.
Zakon je namenjen preprečevanju, zmanjševanju in nadzoru industrijskega onesnaževanja ter uvaja celovite pristope za izdajanje dovoljenj za industrijsko onesnaževanje in njegov nadzor z uporabo najboljših razpoložljivih tehnologij in metod upravljanja v skladu z Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (prenovitev).“


	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod ukrajinskega zakona št. 3855-IX z dne 8. avgusta 2024 o zagotavljanju ustavnih pravic državljanov do varnega okolja za življenje in zdravje.


	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 15.1.  

Ukrajinski zakon o zagotavljanju ustavnih pravic državljanov do varnega okolja za življenje in zdravje je začel veljati 8. avgusta 2024. Kot je opredeljeno v členu 29(1) zakona, začnejo določbe zakona veljati 12 mesecev po začetku njegove uporabe, razen člena 29(9). Kot je opredeljeno v členu 29(2), se določbe o uporabi ugotovitev glede najboljših razpoložljivih tehnologij in metod upravljanja ne uporabljajo prej kot štiri leta od datuma konca vojnega stanja, razen za obrate, ki prvič začnejo delovati.

Sedanji zakon ureja onesnaževanje, ki izhaja iz industrijskih proizvodnih procesov, in delno prenaša Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah in emisijah iz živinoreje (celovito preprečevanje in nadzorovanje onesnaževanja). Zakon v členu 3 uvaja pojem „celovito okoljsko dovoljenje“, ki ga je treba pridobiti pred začetkom delovanja katerega koli obrata, ki izvaja dejavnosti, ki bi lahko povzročile onesnaževanje. Zakon ima celosten pristop in organe zavezuje, da v postopku izdaje dovoljenj upoštevajo okoljsko učinkovitost v življenjski dobi obrata. Predpisuje uporabo najboljših razpoložljivih tehnologij in metod upravljanja ter ureja emisije, ravnanje z odpadki, rabo vode in vpliv na okolje. 

Preambula zakona določa načela za „preprečevanje, zmanjševanje in nadzor“ industrijskega onesnaževanja. To je nadalje opredeljeno v členu 2(1), ki določa, da zakon ureja področje preprečevanja, zmanjševanja in nadzora onesnaževanja, ki izhaja iz industrijskih dejavnosti, kot je opredeljeno v prilogi k zakonu. Celostni pristop k izdaji dovoljenj je opredeljen v členu 3. Cilj zakona je spoštovati načela s celostnim pristopom k izdaji dovoljenj in nadzoru industrijskega onesnaževanja na podlagi najboljših razpoložljivih tehnologij in metod upravljanja. Te določbe so v skladu z Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (prenovitev). 

9) Korak 15.10
	Naziv koraka: Priprava dokumenta za razpravo, v katerem je opredeljen obseg odstopanj od pravil o presoji vplivov na okolje in strateški presoji vplivov na okolje

	Povezana reforma/naložba: Reforma 6. Presoja vplivov na okolje in strateška presoja vplivov na okolje

	Vir financiranja: posojila

	Ozadje 
Zahteva za korak 15.10 v opisu v Prilogi k Izvedbenemu sklepu Sveta se glasi: 

„Priprava in objava dokumenta za razpravo, v katerem je opredeljen obseg odstopanj od pravil o presoji vplivov na okolje in strateški presoji vplivov na okolje, na uradnem spletišču ministrstva za varstvo okolja in naravne vire po javnih posvetovanjih z deležniki. Dokument za razpravo vključuje naslednje informacije: 
– informacije o organu, ki določi obseg odstopanj od obveznosti presoje vplivov na okolje in strateške presoje vplivov na okolje; 
– opis predmetov in obrazložitev njihove vključitve v obseg odstopanja v vsakem posameznem primeru; 
– utemeljitev obsega odstopanj; 
– roki za odobrena odstopanja.“

Korak 15.10 je edini korak reforme 6 poglavja 15 (zeleni prehod in varstvo okolja).


	Predloženi dokazi 
1) Zbirni dokument, ki ustrezno utemeljuje, kako je bil korak zadovoljivo izpolnjen v skladu z zahtevami iz Priloge k Izvedbenemu sklepu Sveta (EU) 2024/1447;
2) izvod dokumenta za razpravo, ki določa obseg odstopanj od pravil o presoji vplivov na okolje in strateški presoji vplivov na okolje, kot je bil objavljen 18. septembra 2024;
3) izvod zapisnika iz javne razprave z dne 14. maja 2024 o dokumentu za razpravo, ki določa obseg odstopanj od pravil o presoji vplivov na okolje in strateški presoji vplivov na okolje;
4) povezava do objave na spletišču ministrstva za varstvo okolja in naravne vire ter posnetek zaslona;
5) povezava do objave, v kateri so bila najavljena javna posvetovanja, in posnetek zaslona.


	Analiza 
Utemeljitev in vsebinski dokazi, ki so jih predložili ukrajinski organi, zajemajo vse sestavne elemente koraka 15.10.

Dokument je pripravilo ministrstvo za varstvo okolja in naravne vire, objavljen pa je bil na njegovem spletišču. Pred tem so med 30. aprilom in 30. majem 2024 potekala javna posvetovanja. 14. maja 2024 je potekala spletna razprava, na kateri je sodelovalo 95 predstavnikov deležnikov, kot je potrjeno v zapisniku s sestanka.

V dokumentu za razpravo je navedeno, da je glavni organ, pristojen za določitev obsega odstopanj od presoje vplivov na okolje, kabinet ministrov Ukrajine. V omejenem številu primerov take odločitve sprejme ukrajinski parlament. Obseg odstopanj od strateške presoje vplivov na okolje določi le parlament. 

Dokument za razpravo vključuje opis predmetov in obrazložitev, zakaj so ti predmeti vključeni v obseg odstopanja. V primeru presoj vplivov na okolje so splošna pravila določena v členu 3 ukrajinskega zakona št. 2132-IX z dne 15. marca 2022 o presoji vplivov na okolje. Odstopanja se lahko uporabijo, če so namenjena izključno zagotavljanju obrambe in energetske varnosti države ter odpravi posledic izrednih razmer in posledic vojaške agresije proti Ukrajini. V zvezi z odstopanji pri uporabi strateške presoje vplivov na okolje so v dokumentu za razpravo opisane vrste izvzetih programov in njihova vloga v procesu obnove ozemelj, prizadetih zaradi oborožene agresije.
Možnost odstopanja od izvedbe presoje vplivov na okolje je utemeljena s potrebo po zagotovitvi obrambe države, ublažitvi učinkov izrednih razmer in izravnavi učinkov oborožene agresije proti Ukrajini v obdobju vojnega stanja. Odstopanja od strateške presoje vplivov na okolje so upravičena na območjih, na katerih se izvajajo programi za obnovo, ki jih je prizadela oborožena agresija proti Ukrajini ali na katerih so skoncentrirane socialno-ekonomske, infrastrukturne, okoljske ali druge krize.
V skladu z dokumentom za razpravo so vsa odstopanja od presoje vplivov na okolje začasna, pri čemer se večina nanaša na obdobje veljavnosti vojnega stanja. V omejenem številu primerov, povezanih z ravnanjem z odpadki, ki so posledica uničenja, se lahko odstopanje uporablja v času vojnega stanja in 90 dni po njegovi odpravi. Za dve specifični lokaciji je določeno le enkratno odstopanje. Odstopanja od uporabe načela strateške presoje vplivov na okolje za obsežne programe obnove in razvoja so časovno omejena glede na trajanje teh programov.

